રાજ્યમાં આગામી વિધાનસભા ચૂંટણીના એંધાણ સાથે જ રાજકીય પક્ષોએ મતદારોને રિઝવવા માટે કમર કસી લીધી છે. ગુજરાત કોંગ્રેસને બેઠી કરવા માટે કોંગ્રેસ ઉપાધ્યક્ષ રાહુલ ગાંધીએ રાજ્યની મુલાકાતો લેવા માંડી છે, હાલ તેઓ ગુજરાતની ત્રણ દિવસીય મુલાકાતે છે. બુધવારે રાહુલ ગાંધીએ ગુજરાત નવસર્જન યાત્રા હેઠળ દેવગઢ બારિયાની મુલાકાત લીધી હતી, અહીં તેમનું ઉમળકાભેર સ્વાગત કરવામાં આવ્યું હતું. રાહુલ ગાંધીએ અહીં આદિવાસીઓ સાથે તેમનું પારંપરિક નૃત્ય પણ કર્યું હતું, જેનો વીડિયો હાલ સોશિયલ મીડિયા પર ખૂબ વાયરલ થઇ રહ્યો છે.